Document ID: 31987R2404

*****
ΚΑΝΟΝΙΣΜΟΣ (ΕΟΚ) αριθ. 2404/87 ΤΗΣ ΕΠΙΤΡΟΠΗΣ
της 6ης Αυγούστου 1987
που τροποποιεί για 17η φορά τον κανονισμό (ΕΟΚ) αριθ. 1371/84 όσον αφορά την ποσότητα γάλακτος που χρησιμοποιείται σαν βάση του υπολογισμού της συμπληρωματικής εισφοράς
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 773/87 (2), και ιδίως το άρθρο 5γ παράγραφος 7,
Εκτιμώντας:
ότι το άρθρο 9 παράγραφος 2 του κανονισμού (ΕΟΚ) αριθ. 1371/84 της Επιτροπής της 16ης Μαΐου 1984 για τον καθορισμό των λεπτομερειών εφαρμογής της συμπληρωματικής εισφοράς που αναφέρεται στο άρθρο 5γ του κανονισμού (ΕΟΚ) αριθ. 804/68 (3), όπως τροποποιήθηκε τελευταία από τον κανονισμό (ΕΟΚ) αριθ. 1681/87 (4), προβλέπει ότι, αν κατά την τελική εκκαθάριση που πραγματοποιείται για κάθε παραγωγό ή αγοραστή διαπιστωθεί ότι η περιεκτικότητα σε λιπαρές ουσίες του γάλακτος που παραδίδεται ή αγοράζεται κατά τη σχετική περίοδο παρουσιάζει κατά μέσο όρο μια θετική διαφορά σε σχέση με την μέση περιεκτικότητα που διαπιστώθηκε κατά την περίοδο αναφοράς, η ποσότητα γάλακτος που χρησιμεύει σαν βάση για τον υπολογισμό της εισφοράς προσαυξάνεται κατά 0,26 % ανά 0,1 γραμμάρια συμπληρωματικής λιπαρής ουσίας ανά χιλιόγραμμο γάλακτος·
ότι η πείρα που αποκτήθηκε κατά τις πρώτες περιόδους εφαρμογής του καθεστώτος συμπληρωματικής εισφοράς έδειξε ότι είναι σκόπιμο να προσαρμοστεί ο συντελεστής αυτός από την ημερομηνία κατά την οποία καταργήθηκε η ανοχή που ήταν αποδεκτή για τον υπολογισμό των ποσοτήτων γάλακτος που παραδίδονται ή αγοράζονται·
ότι η Επιτροπή Διαχείρισης Γάλακτος και Γαλατοκομικών Προϊόντων δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 9 παράγραφος 2 πρώτο και δεύτερο εδάφιο του κανονισμού (ΕΟΚ) αριθ. 1371/84, το ποσοστό «0,26 %» αντικαθίσταται από το ποσοστό «0,21 %».
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από το δεύτερο εξάμηνο της τρίτης περιόδου εφαρμογής της συμπληρωματικής εισφοράς.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Αυγούστου 1987.

Labels: 17
6